Villy Søvndal (SF), 2003-12-09:
Forespørgslen er en god anledning til at diskutere det langt mere nuancerede billede af ældres forhold end det forenklede, der ofte præger den offentlige debat, nemlig de ældre som én stor og ens gruppe.
Overskriften over en dækkende ældredebat er vel ordet variation i de livsbetingelser, der er afgørende, og det drejer sig om økonomi, bolig, sundhed, sociale relationer, hjælp, omsorg osv. Jeg vil starte med punktet økonomi, hvor de ældres situation vel er kendetegnet ved en større polarisering, end vi har kendt tidligere, på den måde, at vi har en gruppe af ældre, der er meget velhavende både med hensyn til indkomst og formue, og modsat har vi en gruppe af ældre, der kun har den nøgne folkepension, og som bestemt ikke har meget at dele ud af økonomisk.
Vores svar er et opgør med de særfordele, der alene skyldes alder og ikke er socialt bestemte, samt udligning for at komme de økonomisk dårligt stillede til hjælp.
Det andet, vi vil lægge vægt på, er boligen, der er krumtappen i ældrepolitikken, fordi boligen af indlysende grunde er helt central specielt for den svage gruppe af ældre, som vi diskuterer i dag.
Det er altså lidt uforståeligt, at regeringen ikke er mere ambitiøs på området for ældreboligbyggeri af to grunde.
Det nytter jo ikke at henvise til, hvad man har gjort, når man kan se, at boligbyggeriets omfang dykker.
Det ville være vigtigt også som et bidrag til at gøre noget ved ledigheden.
Man kunne løse utrolig mange problemer med et snuptag.
Men det er klart, at der er regeringens økonomiske politik en selvstændig bremse.
Det, vi hører fra kommunerne, er, at årsagen til, at de bremser op, er, at deres økonomi er så stram, at de ikke har råd.
Det tror jeg også at regeringspartiernes ordførere er bekendt med.
Men her satser regeringen altså mere på en stram offentlig økonomi end på at løse de boligproblemer, der er.
Det tredje vigtige område er sundhedsområdet, som i sagens natur også har speciel betydning for de svage ældre.
Der lavede Ældre Sagen en glimrende rapport, der påviser, at der er et stigende problem med, at langtidsmedicinske ældre patienter ligger og venter på sygehusene.
For hele fokus, hele ressourcetildelingen sker i forhold til de planlagte operationer, og dermed skubbes andre ud i en situation, hvor midlerne på sundhedsområdet som bekendt ikke er ubegrænsede.
Det er egentlig ikke særlig pænt, at lige præcis en patientgruppe, der har det meget svært, som har meget svært ved at ytre sig, meget svært ved at trænge igennem i debatten, er den, der er udset til at skulle betale for regeringens generelle kærlighed til meget stramme offentlige budgetter.
Det fjerde, som vi synes er vigtigt for svage ældre, er gode sociale relationer, og at vi samfundsmæssigt understøtter i form af fritidstilbud, hvor regeringen jo skærer ned på aftenskoleundervisningen, hjælp til frivillige organisationer osv., der beder om at få den frihed, at regeringen ikke holder dem i så stram snor.
Det femte vigtige område for de svage ældre er selvfølgelig den hjælp og omsorg, man kan få.
Regeringen er ekstrem fokuseret på, at frit valg er et mantra, der løser alle problemer.
Også selv om pengene i første runde er gået til bureaukratiske sysler rundtomkring, der ikke har givet mere hjemmehjælp, men flere ansatte til at lave udregninger og udbudsmateriale. Når vi møder ældre i SF, hører vi deres ønske om, at de egentlig er meget glade for den hjemmehjælper, de har.
De er oven i købet så glade for vedkommende, at de godt vil se vedkommende lidt mere.
Det har regeringen ikke noget svar på, og det har Dansk Folkeparti ikke noget svar på.
Tværtimod er sandheden, at det, der sker rundtomkring i kommunerne, er, at budgetterne bliver så klemte, fordi man sænker udgiftstigningerne på grund af skattestop og udgiftstop, at en række kommuner er i gang med at skære ganske dybt i ældreområdet både på området for hjemmehjælp og på andre ting.
Det er vores forslag, at kommunerne skal have lov til at bruge penge i en periode, hvor der er flere ældre, for at sikre den pleje og omsorg, der er brug for.
Af de grunde, jeg her har redegjort for, støtter vi det forslag til vedtagelse, der blev fremsat af fru Sandy Brinck.